“Real”da Yangi yil: Beylga golf tayoqchasi, Yovichga lug‘at va Mendiga esa g‘isht sovg‘a qilindi

Madridning “Real” klubi futbolchilari rojdestvo bayrami arafasida jamoaviy tushlik tashkil etdi va anonim tarzda sovg‘alar almashdi.

Bunday tadbirlarda bor-yo‘g‘i ikkinchi bor qatnashayotgan Garet Beylga golf tayoqchasi sovg‘a qilingan. Marseloning bu hadyasini Beyl kulgi bilan qarshi olgan.
Lukas Vaskesga girya sovg‘a qilingan. Bir necha hafta avval ispaniyalik hujumchi sport buyumini oyog‘iga tushirib yuborgan va barmog‘ini sindirib olgandi.
Jamoaning yangi hujumchisi Luka Yovichga ispan tili lug‘ati sovg‘a qilingan. Serbiyalik futbolchi bu tilni o‘rganishda muammolarga duch kelmoqda.
Qanot hujumchilari Brahim Dias va Vinisius Junior sovg‘a sifatida o‘yinchoq olgan, Ferlan Mendiga esa g‘isht hadya qilingan.
AS nashri xabariga ko‘ra, Beyl ushbu tadbirni boshqalardan yarim soat avval tark etgan. Hujumchi Karim Benzema va yarim himoyachi Toni Kroos bayramda ishtirok etmagan.
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @daryo_sport’ga obuna bo‘ling!